b'\n_START_ARTICLE_\nGrad Lan\xc5\xa1pre\xc5\xbe (novi grad)\n_START_SECTION_\nZgodovina\n_START_PARAGRAPH_\nNovi grad Lan\xc5\xa1pre\xc5\xbe je bil zgrajen pred letom 1592. Lastniki gospostva so bili vsaj \xc5\xbee 18. maja 1581 Gallenbergi oziroma tedaj Jan\xc5\xbe pl. Gallenberg. Leta 1592 je Jan\xc5\xbe pl. Gallenberg prodal novozgrajeni grad in gospostvo baronu Janezu Khislu (Kheysell). Vendar ga ta ni imel dolgo, saj je \xc5\xbee leta 1596 lastnik Karel pl. Juri\xc4\x8d.  Grad in gospo\xc5\xa1\xc4\x8dina je bila med letoma 1604 in 1632 v lasti Antona pl. Pe\xc4\x8dovi\xc4\x8da, ki ga je nasledil sin Andrej, ki ga je okoli leta 1635 prodal Janezu Adamu Kirchpergerju. \xc5\xbde \xc4\x8dez dve leti ga je z zamenjavo pridobil Janez Marij pl. Bosio in sicer za gospostvi Selo in Turn v Litiji.  Leta 1642 je gospostvo nasledil Jo\xc5\xbeef pl. Bosio, ki ga je prodal Volfu pl. Breckerfeldu. Leta 1665 je gospostvo kupil Janez Henrik grof Wazenberg. V prvi polovici 18. stoletja je bil lastnik Nikolaj grof Turja\xc5\xa1ki, ki ga 1756 prepusti sinu Alojzu Adolfu grofu Turja\xc5\xa1kemu. Od njega ga je leta 1766 kupil \xc5\xbeupnik v Komendi Peter Pavel Glavar.  Glavar se je na tej posesti tudi aktivno vklju\xc4\x8dil v razvoj \xc4\x8debelarstva. Glavar je ob gra\xc5\xa1\xc4\x8dini dal zgraditi ve\xc4\x8djo kapelo. Glavar je za dedi\xc4\x8de dolo\xc4\x8dil njegovo Ustanovo za revne bolnike. Ta ustanova je bila lastnik do leta 1864, ko je de\xc5\xbeelna vlada za Kranjsko to posest prodala na dra\xc5\xbebi. Gospostvo in grad je kupil dr. Julij Wurzbach pl. Tannenberg iz Preddvora, ki ga je leta 1887 nasledil sin Franc Wurzbach pl. Tannenberg, leta 1891 pa Bianka Wurzbach._NEWLINE_Leta 1942 je bil grad po\xc5\xbegan in deloma po\xc5\xa1kodovan. Po drugi svetovni vojni so bile za kraj\xc5\xa1i \xc4\x8das v gradu nastanjene nune, vendar so dotrajano poslopje po letu 1952 prepustili v ru\xc5\xa1evine. Leta 1952 so razkrili streho in 2 leti pozneje poslopje na\xc4\x8drtno poru\xc5\xa1ili. Ohranjena je le \xc5\xa1e velika Glavarjeva kapela sv. Jo\xc5\xbeefa.'